Perdikkas III av Makedonia

Perdikkas III (gresk: Περδίκκας Γ) var konge av Makedonia fra 368 til 359 f.Kr. ved å etterfølge sin bror Aleksander II

Han var nest eldste sønn av Amyntas III og Eurydike. Han var umyndig da broren Aleksander II ble drept av Ptolemaios fra Aloros, gift med hans søster, og som da styrte som regent, noe han fortsatte med under Perdikkas. En Pausanias, av uklart opphav gjorde krav på tronen, og kongehuset i Makedonia sendte da bud om hjelp fra Athen. Generalen Ifikrates kom og fordrev Pausanias som da forsvant ut av historien. Etter tre år, i 365 f.Kr., tok Perdikkas hevn over drapet på broren og drepte svogeren, og tok således tronen alene.

Om styret til Perdikkas er det lite informasjon. Han var en tid i tvist med Athen om den nordgreske byen Amfipolis. Han forsøkte også å omgi seg med diktere i sitt hoff. Blant annet var Euphraios av Oreos, en elev av Platon, hos ham. Det ble hevdet at han fikk en sentral plass som den unge kongens rådgiver. Platon: 5. brev Han hadde også den ærverdige posisjon som theorodokosPerlman, Paula Jean (2000): City and Sanctuary in Ancient Greece: The Theorodokia in the Peloponnese, Vandenhoeck & Ruprecht, s. 38 ved de panhellenske lekene i Epidauros en gang rundt 365 f.Kr.

Da han yppet seg mot den illyriske kongen Bardylis og forsøkte utvide kongedømmet nordøstover gikk det katastrofalt. Hans militære ekspedisjon endte med at han ble drept i en trefning. Orrieux, Claude (1999): A History Of Ancient Greece, ISBN 0-631-20309-5, s. 256 Hans unge sønn Amyntas IV var da tre år gammel, og det ble Perdikkas' yngre bror Filip II som ble utstedt til å være den unge kongens verge og regent. Filip II grep tronen selv etter kort tid.

 Referanser 

 Litteratur 
 Aiskines, 2, 28 - 33.
 Athenaios, 11, 116; 11, 119.
 Diodorus Siculus, 15, 77; 16, 2.
 Junianus Justinus, 7, 4 - 5.

 Eksterne lenker 
 Bunbury, Edward Herbert (1870): «Perdiccas III» i: William Smith (red.): Dictionary of Greek and Roman Biography and Mythology. C. Little and J. Brown, Boston, bind 3, s. 187

Kategori:Konger i antikkens Makedonia
Kategori:Herskere på 300-tallet f.Kr.
Kategori:Dødsfall i 359 f.Kr.
Kategori:Fødselsdato ukjent